Կրթական միջավայրում տեղի ունեցող մշտական բարեփոխումները, որոնք պայմանավորված են հասարակական-տնտեսական փոփոխությունների արձագանքներով, երեխաների համար բարենպաստ միջավայրի և զարգացման ապահովման լուրջ պահանջներ են առաջ բերում: Ներկա անցումային փուլում ավանդական ուսուցմանը փոխարինման են գալիս անհատական, աշակերտակենտրոն, կողմնորոշիչ ու զարգացնող ուսուցումները: Նման գործընթացները, որոնք ուղղված են որակյալ կրթության պահպանմանը, միաժամանակ առաջացնում են նոր խնդիրներ` կապված երեխաների գնահատման և զարգացման չափորոշիչների մշակման հետ: Զարգացման չափորոշիչները թույլ կտան գնահատել երեխայի պատրաստվածությունը կրթությանը, ինչպես նաև բացահայտել նրա ուժեղ և թույլ կողմերը: Այլ կերպ ասած, ունենալով երեխայի ընդհանուր զարգացումը գնահատող ցուցանիշ, կարելի է կանխատեսել նրա կրթական կարիքը և կազմել անհատական ուսումնական պլանը: